  Виталий Пронин Ноку но уд валатске, кыӵе яратон сярысь вераме потэ. Ижкарын улӥсь удмуртъёсты кемалась ӧвӧл паймытӥз жаг поттӥсь оператор — со малпаз аслэсьтыз мусоровозъёссэ... удмуртомытыны, италмасъёслэсь суредам сюлэм вылэ «Яратон.#чистопоудмуртски» гожтыса. Азбарысьтымы сыӵе машинаез адӟыса, малпай, городын сыӵе фирма кылдэм шуыса, но мон кадь паймемъёс трос люкаськемен, регоператорлэн пресс-службаез валэктӥз: со, пе, социальной реклама, удмурт кылэз вӧлмытыны озьы юрттӥськом... Яратон — малы ке шуоно адями, пе, улон интызэ яратыны, жуг-жагез висъяны кулэ. Малы соку огшоры «чылкыт» шуыны уг луы? Валамонгес но, тупамонгес но кадь. Сыӵе ужрадмы, пе, вал ини. Огласянь, мон оскисько, кичӧлтӥсьёс зэмзэ но сюлмысь ӟеч лэсьтыны тыршизы шуыса, но ачид ке мукет шубаен ветлӥськод, шуг валаны муртлэсь ненег сюлэмзэ. Уката но куке Ижкарлэн нуналаз городысь ӟечкыланъёсы, социальной рекламае одӥг ке но удмурт кыл пыртыны вунэто ке... Иське, Шор площадьын, ульчаосын, паркъёсын удмурт кылэз вӧлмытыны уг луы, солэн интыез — жуг-жаг нуллон машина вылын? Та юанэз «Удмурт Кенеш» огазеяськон ӝутӥз кылем арняе аслаз исполкомаз, отчы ӧтемын вал Иж город администрацилэн йырызлэн воштӥсез Дмитрий Чистяков. Со вераз, Городлэн нуналаз удмурт кылэз уже кутымтэ понна со янгыш шуыса но кылзэ сётӥз азьланяз мукет праздникъёс азьын ужпумез одно ик син азяз возьыны. Но кивалтӥсьёс вошъясько, синъёс пӧртэм сямен адӟо. Соку, оло, нимысьтыз постановление кутоно? Вань, пе. Шӧдэм потэ. Яратэм. Жагез гинэ уг, анай кылмес но. ________ Зинаида РЯБИНИНА, валтӥсь редактор Теги: редакторлэнкылыз  